Na temelju članka 113. Zakona o gospodarenju otpadom ("Narodne novine" br. 84/21., 142/23.), članka 35. Zakona o lokalnoj i područnoj (regionalnoj) samoupravi ("Narodne novine" br. 33/01., 60/01., 129/05., 109/07., 36/09., 125/08., 36/09., 150/11., 19/13. - službeni pročišćeni tekst, 144/12., 137/15. - službeni pročišćeni tekst, 123/17., 98/19., 144/20.) članka 40. Statuta Grada Delnica (SN GD 2/21) Gradsko vijeće Grada Delnica na sjednici održanoj \_\_\_\_\_\_\_\_\_2024. donosi

**PRIJEDLOG ODLUKE O PROVEDBI POSEBNIH MJERA SPRJEČAVANJA ODBACIVANJA OTPADA U 2024. GODINI**

**Članak 1.**

Ovom Odlukom određuju se posebne mjere sprječavanja odbacivanja, nepropisnog skladištenja, ostavljanja i/ili odlaganja otpada na lokacijama na kojima je u više navrata utvrđeno nepropisno odbacivanje, nepropisno skladištenje, ostavljanje i/ili odlaganje otpada, a naročito se utvrđuje:

* redoslijed sanacije
* rokovi i način izvršenja
* izvori i način financiranja
* način vršenja poslova evidencije i sanacije lokacija
* uspostava sustava za zaprimanje obavijesti o nepropisno odbačenom otpadu
* postavljanje znakova upozorenja o zabrani odbacivanja otpada na lokacijama Grada Delnica za koje komunalno redarstvo utvrdi da na njima postoji opasnost za odbacivanje otpada,
* provođenje stalnog terenskog nadzora od strane komunalnog redara radi utvrđivanja postojanja nepropisno odbačenog otpada,
* uspostava sustava evidentiranja lokacija nepropisno odbačenog otpada na području Grada Delnica

**Članak 2.**

(1) Grad Delnice uspostaviti će sustav za zaprimanje obavijesti o nepropisno odbačenom, uskladištenom, ostavljenom i/ili odloženom otpadu.

(2) Obavijesti o nepropisno odbačenom, uskladištenom, ostavljenom i/ili odloženom otpadu moći će se dostavljati na sljedeći način:

* osobno predajom pisane prijave u pisarnici Grada ili putem pošte na adresu Grada
* putem elektronske pošte na adresu nataša@delnice.hr
* putem telefona 051-812-055
* osobno u uredu komunalnog redara
* putem internetske aplikacije Ministarstva ELOO

**Članak 3.**

(1) Radi provedbe mjera iz članka 1. ove Odluke komunalni redar rješenjem naređuje uklanjanje otpada vlasniku ili posjedniku nekretnine ili osobi koja sukladno posebnom propisu upravlja određenim područjem (dobrom) ako je otpad odložen na tom području (dobru) ili osobi koju zatiče ili za koju može dokazati da je izvršila nepropisne radnje iz članka 1. ove Odluke.

(2) Rješenjem iz stavka 1. ovoga članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 30 dana od dana zaprimanja rješenja.

(3) Ako komunalni redar utvrdi da obveza utvrđena stavkom 1. ovog članka nije izvršena, Grad Delnice je dužan osigurati uklanjanje tog otpada predajom ovlaštenoj osobi za gospodarenje tom vrstom otpada na trošak izvršenika.

(4) Protiv rješenja iz stavka 1. ovog članka može se izjaviti žalba nadležnom Upravnom odjelu za prostorno uređenje, graditeljstvo i zaštitu okoliša Primorsko-goranske županije.

**Članak 4.**

(1) Grad Delnice je dužan, sukladno zakonu, podatke utvrđene rješenjem iz članka 4. ove Odluke, mjesečno unositi u mrežnu aplikaciju sustava evidentiranja lokacija odbačenog otpada koju vodi Ministarstvo.

(2) Ukoliko je u prethodnoj kalendarskoj godini na području Grada Delnica uklonjen nepropisno odbačeni otpad suglasno ovoj Odluci ili Odluci o komunalnom redu, gradonačelnik je dužan do 31. ožujka tekuće godine, za prethodnu kalendarsku godinu, podnijeti izvješće Gradskom vijeću o lokacijama i količini nepropisno odbačenog otpada i svim troškovima uklanjanja odbačenog otpada.

**Članak 5.**

(1) Sanacija utvrđenih lokacija otpadom onečišćenog tla vršit će se u 2024. godini sukladno Listi prioriteta koja je sastavni dio ove Odluke.

(2) Sredstva za vršenje sanacije osiguravaju se u proračunu Grada Delnica iz Programa sanacija divljih odlagališta u planiranom iznosu od 5.000,00 €. U sanaciju otpadom onečišćenog tla uključit će se i sve udruge Grada Delnica tijekom proljetnih akcija čišćenja kao i stanovnici romskih naselja koji su na evidentiranim lokacijama i izvršili onečišćenja tla.

**Članak 6.**

U svrhu sprječavanja daljnjeg odbacivanja, nepropisnog skladištenja, ostavljanja i/ili odlaganja otpada na sanirane površine vršit će se:

* učestala kontrola lokacija od strane komunalnog redara,
* postava ploča o zabrani odlaganja otpada,
* po potrebi ograđivanje površina fizičkim barijerama,
* periodične akcije uklanjanja nepropisno odbačenog otpada,
* informiranje javnosti putem medija.

**Članak 7.**

Ova Odluka stupa na snagu osmog dana od dana objave u „Službenim novinama Grada Delnica“, a objavit će se i na mrežnoj stranici Grada Delnica te dostaviti nadležnom Ministarstvu.

KLASA: 351-07/24-01/01

UR.BROJ: 2170-6-4-8-24-1

Delnice, \_\_\_\_\_\_\_\_\_ 2024. godine

**GRADSKO VIJEĆE GRADA DELNICA**

**Predsjednica**

**Ivana Pečnik Kastner**

**LISTA PRIORITETA**

|  |  |  |  |  |  |
| --- | --- | --- | --- | --- | --- |
| **RB** | **IME LOKACIJE** | **LOKACIJA** | **POV. m2** | **VRSTA OTPADA** | **KOLIČINA**  **cca m3** |
| 1. | 6 Ugibališta  Delnice - Zalesina | * Lijeva strana DC3 između Delnica i Zalesine, smjer Rijeka - Zagreb * k.č. br.: 11215/6, 2770/9, 2745, 2940, 2966, 2972 * k.o. Delnice I * Teško pristupačno (padine) | 2500 m2 | Mješoviti krupni i komunalni otpad | 60 m3 |
| 2. | Zalesina | * Ugibalište prije Zalesine s lijeve strane DC3 u smjeru Ri → Zg * k.č. br.: 11215/1 * k.o. Delnice I * HTRS96: E=372186, N=5028433 * Teško pristupačno (padina) | 1300 m2 | * Mješoviti krupni otpad * Komunalni otpad * Opasni otpad koji sadrži azbest | 70 m3 |
| 3. | Trafostanica - HEP | * Iza Konzuma 130m od pružnog prijelaza u blizini trafostanice * kč.br.: 5253 * k.o.: Delnice I * HTRS96: E=367458, N=5029444 * Lako pristupačno | 250 m2 | * Mješoviti krupni otpad * Komunalni otpad * Građevinski otpad | 20 m3 |
| 4. | Ugibalište Bakarčev slap | * Lijeva strana DC203, 500m od skretanja za Potok u smjeru Delnice - Brod na Kupi * k.č.br.: 1525/2 * k.o.: Delnice I * HTRS96: E=368141, N=5029444 * Lako pristupačno | 50 m2 | * Komunalni otpad * Mješoviti krupni otpad | 5 m3 |
| 5. | Kuti | * Križanje ulica Zrinske i Kuti s lijeve strane u smjeru vojarne * k.č.br.: 16033/1, 12023, 12022 * k.o.: Delnice II * HTRS96: E=366942, N=5030835 * Lako pristupačno | 160 m2 | * Komunalni otpad * Mješoviti krupni otpad * Cima i granje | 20 m2 |
| 6. | Krivac | * U šumi iza kućnog broja 10 * k.č.br.: 1030 * k.o.: Brod na Kupi * HTRS96: E=371118, N=5036396 * Srednje teško pristupačno | 200 m2 | * Komunalni otpad * Mješoviti krupni otpad | 20 m3 |
| **UKUPNO** | | | | | **195 m3** |

**Obrazloženje**

Člankom 113. Zakona o gospodarenju otpadom (NN 84/21, 142/23) propisano je da predstavničko tijelo jedinice lokalne samouprave donosi odluku o sprječavanju odbacivanja otpada koja sadrži mjere koje će Grad Delnice provoditi na svom području a u cilju sprječavanja odbacivanja, nepropisnog skladištenja, ostavljanja i/ili odlaganja otpada kao i mjera u svrhu uklanjanja istog.

Predložene mjere odnose se na kontrolu lokacija od strane komunalnog redara, postavu ploča o zabrani odlaganja otpada, ograđivanje površina fizičkim barijerama kada se smatra nužnim, akcije uklanjanja odbačenog, nepropisno uskladištenog, ostavljenog i/ili odloženog otpada te informiranje javnosti putem medija.

Odlukom se također propisuje način postupanja komunalnog redara vezano uz uklanjanje odbačenog, nepropisno uskladištenog, ostavljenog i/ili odloženog otpada.